שמשון נוביק

שמשון נוביק (26 באוקטובר 1925 – 24 בנובמבר 1982) היה מורה לכימיה בישיבת בני-עקיבא בכפר הרא"ה, תרגם לעברית וקידם תוכנית לימודים אמריקאית חדשנית בכימיה. הרצה בהשתלמויות מורים לכימיה על תוכנית הלימודים החדשה בכימיה, ריכז את הכנת תוכנית הלימודים החדשה במחלקה להוראת המדעים של מכון ויצמן למדע, והיה מרצה וחוקר במחלקות להוראת המדעים באוניברסיטת בר-אילן ובאוניברסיטה העברית.

== ביוגרפיה ==
נוביק נולד בשיקגו לדוד נוביק (לשעבר קפלן) ורעייתו, שניהם ילידי רוסיה, ולמד בבתי ספר עממיים ובתלמוד תורה יהודי. בשנים 1945–1947, למד נוביק תואר ראשון בכימיה באוניברסיטת שיקגו. ב־1949 סיים שמשון תואר שני בכימיית מזון במונטריאול.<ref name=":0"></ref>

בגיל תיכון הצטרף נוביק לתנועת "השומר הדתי", ונמנה עם חברי גרעין חלוצי שהתגבש עם הקמת המדינה. עם סיום לימודיו ב־1949 עלו חברי הגרעין ארצה וניסו להשתלב בקיבוץ כפר דרום, לימים מושב בני דרום, שהוקם סמוך לאשדוד של ימינו, על ידי פליטי כפר דרום החרבה. נוביק וחלק מחבריו לא מצאו בו את מקומם, הוא עבר לקיבוץ לביא, ועבד בשמן תעשיות בחיפה ככימאי ראשי.<ref name=":0" />

בסוף 1951 החל נוביק ללמד כימיה פיזיקה ומתמטיקה בישיבת בני עקיבא בכפר הרא"ה. נוביק הקים עם חבריו דוד בנעט ודוד שמיר, את שכונת בית חזון על גבעת הישיבה בכפר הרא"ה, לאחר שהוקצתה בהשתדלותם לעולים מארצות דוברות אנגלית.<ref></ref> בעקבות עבודתו באוניברסיטה העברית, החל ב־1973, עבר נוביק לירושלים. בח' כסלו תשמ"ג (1982) נפטר נוביק ממחלה קשה ונקבר בהר הזיתים.<ref name=":0" /> 

== חיים אישיים ==
שמשון נוביק נישא לחנה לבית יגוד מקנדה,<ref></ref> ונולדו להם חמישה ילדים, בהם יצחק נוביק, ממורשעי המחתרת היהודית, ויעקב נוביק פעיל ימני ממובילי המחאה נגד יצחק רבין<ref></ref>, ממייסדי ריקוד הדגלים<ref></ref>. אחד מנכדיו הוא העיתונאי עקיבא נוביק.<ref name=":0" />

== הוראה ומחקר ==
=== הוראה והטמעה של תוכנית לימוד חדשה לכלל המורים בארץ ===
בהיותו מורה לכימיה בישיבת בני עקיבא בכפר הרא"ה בשנות ה־50 של המאה ה־20, היה נוביק קשוב למתרחש בתחום הוראת הכימיה בארץ מולדתו, ארצות הברית. בסוף העשור השיגה ברית המועצות את ארצות הברית במרוץ החלל, האקדמיה והממשל האמריקאים נוכחו לדעת כי נוצר פיגור של החינוך המדעי בהשוואה לברית המועצות. הממשל השקיע בתוכניות לימוד חדשניות בתחומי המדע השונים ובהן תוכנית לחידוש פני הוראת הכימיה בבתי ספר תיכוניים, CHEMSTUDY.<ref></ref> נוביק יצא להשתלם בארצות הברית בהוראת כימיה לבתי ספר תיכוניים לפי התכנית החלוצית, יזם את תרגום סדרת ספרי הלימוד ודרבן את החדרת התכנית החדשנית למערכת החינוך בישראל תחת הכותרת "כימיה-מדע ניסויי". במסגרת פעילותו הנמרצת, מונה לרכז את קבוצת רחובות-כימיה במכון ויצמן למדע.<ref name=":1"></ref> נוביק הטמיע את תוכנית הלימוד החדשה ברחבי ישראל על ידי הרצאות למורי כימיה בהשתלמויות מורים, ועל יד הוראה והדרכה של תלמידי הוראה באוניברסיטת בר-אילן, במכללה לבנות ירושלים, ובאוניברסיטה העברית.

=== מחקר בהוראת הכימיה ===
ב־1969 יצא נוביק לאוניברסיטת טמפל בפילדלפיה והשלים שם תואר דוקטור בהצטיינות בתוך שנתיים, בנושא הוראת כימיה ללא-כימאים.<ref name=":1" /> החל מ־1973 היה נוביק מרצה בחטיבה להוראת המדעים של הפקולטה למדעי הטבע ובבית הספר לחינוך של האוניברסיטה העברית, והדריך סטודנטים לתואר שני ושלישי בהוראת המדעים.<ref></ref> יחד עם דינה דובדבני חקר את העמדות של תלמידים ביחס למדע.<ref></ref> עם נאווה בן-צבי חקר נוביק את ההתפתחות של תוכנית הלימוד בכימיה.<ref></ref> יחד עם יוסי נוסבאום, חקר נוביק את הבנת התלמידים את האופי החלקיקי של החומר,<ref></ref> ואת השימוש בקונפליקטים רעיוניים כאסטרטגית הוראה.<ref></ref>

ב־1982 התפרסם בארצות הברית ספר הדרכה למורים של וינסנט לונטה ושל שמשון נוביק.<ref></ref>

==קישורים חיצוניים==
* 

== הערות שוליים ==

קטגוריה:כפר הרא"ה: אישים
קטגוריה:אנשי חינוך ישראלים
קטגוריה:ישראלים ילידי ארצות הברית
קטגוריה:מייסדי שכונות בארץ ישראל
קטגוריה:כימאים ישראלים
קטגוריה:בוגרי אוניברסיטת שיקגו
קטגוריה:בעלי תואר דוקטור מאוניברסיטת טמפל
קטגוריה:יהודים הקבורים בהר הזיתים: חלקת קהילת ירושלים
קטגוריה:עולים לאחר קום המדינה: 1948–1950
קטגוריה:ישראלים שנולדו ב-1925
קטגוריה:אמריקאים שנולדו ב-1925
קטגוריה:ישראלים שנפטרו ב-1982
קטגוריה:אמריקאים שנפטרו ב-1982